遊錦屏山謁少陵祠堂
作者：陸游
朝代：宋

paragraphs: 城中飛閣連危亭，處處軒窗臨錦屏。
涉江親到錦屏上，却望城郭如丹青。
虚堂奉祠子杜子，眉宇高寒照江水。
古來磨滅知幾人，此老至今元不死。
山川寂寞客子迷，草木揺落壯士悲。
文章垂世自一事，忠義凛凛令人思。
夜歸沙頭雨如注，北風吹船横半渡。
亦知此老憤未平，萬竅爭號泄悲怒。